Uprava za vode, na osnovu člana 21 Zakona o koncesijama (''Službeni list Crne Gore“, br. 008/09, 073/19, 125/23 i 082/24) i Zaključka Vlade Crne Gore broj: 10-319/24-4399/2 od 28. avgusta 2024. godine, objavljuje

**JAVNI OGLAS**

**za davanje koncesije za korišćenje dijela voda sa izvorišta „Veliki Maljen“, opština Šavnik, za potrebe flaširanja, odnosno pakovanja ili dopremanja vode u komercijalne svrhe**

Uprava za vode Crne Gore (u daljem tekstu: Uprava) ovim putem poziva zainteresovane ponuđače da se prijave na Javni oglas putem javnog nadmetanja u otvorenom postupku (u daljem tekstu: otvoreni postupak) za davanje koncesije za korišćenje dijela voda sa izvorišta “Veliki Maljen”, opština Šavnik, za potrebe flaširanja, odnosno pakovanja ili dopremanja vode u komercijalne svrhe.

Cilj javnog nadmetanja je uspostavljanje ravnopravnosti svih zainteresovanih subjekata, odnosno učesnika u postupku davanja predmetne koncesije i izbor kvalitetnog koncesionara koji će obavljati koncesionu djelatnost.

1. **Predmet koncesije**

Korišćenje dijela voda sa izvorišta “Veliki Maljen” opština Šavnik, za potrebe flaširanja, odnosno pakovanja ili dopremanja vode u komercijalne svrhe.

Izvorište „Veliki Maljen“ nalazi se u selu Gornja Bukovica, Opština Šavnik. Lokacija izvorišta je u neposrednoj blizini saobraćajnice Nikšić - Šavnik - Žabljak, na nadmorskoj visini cca 1.310 m, udaljeno od Žabljaka 15 km, a od Šavnika 20 km.

1. **Osnovni elementi Koncesionog akta**

Koncesioni akt za davanje koncesije za korišćenje dijela voda sa izvorišta “Veliki Maljen”, opština Šavnik, za potrebe flaširanja, odnosno pakovanja ili dopremanja vode u komercijalne svrhe osnovni je dokument na osnovu koga se pokreće postupak za davanje koncesije, a koji je Vlada Crne Gore usvojila na sjednici održanoj 1. avgusta 2024. godine (Zaključak Vlade Crne Gore broj: 10-319/24-4399/2 od 28.08.2024. godine). Navedeni koncesioni akti sadrže podatke, informacije i analize vezane za davanje predmetne koncesije i definiše aktivnosti i obaveze ponuđača za vrijeme trajanja javnog nadmetanja, kao i uslove i obaveze koje je koncesionar dužan da ispunjava za vrijeme obavljanja koncesione djelatnosti.

Koncesioni akti nalazi se na web stranici Uprave za vode[**www.upravazavode.gov.me**](http://www.upravazavode.gov.me)

1. **Objavljivanje javnog oglasa**

Javni oglas za javno nadmetanje u otvorenom postupku Uprava objavljuje u „Službenom listu Crne Gore“, dnevnom listu “Pobjeda“ i na internet stranici Uprave za vode.

Uprava za vode zadržava pravo da izmijeni, poništi ili proglasi neuspjelim Javni oglas za javno nadmetanje u otvorenom postupku za davanje koncesije za flaširanje, odnosno pakovanje ili dopremanje vode u komercijalne svrhe.

Donošenjem odluke o poništenju Javnog oglasa za javno nadmetanje, ovaj organ odluku objavljuje na način na koji je objavljen Javni oglas za javno nadmetanje u otvorenom postupku davanja koncesija.

Javni oglas, nakon objavljivanja može se izmijeniti, osim elemenata utvrđenim koncesionim aktom. Izmjena javnog oglasa mora biti objavljena na način na koji je objavljen osnovni tekst javnog oglasa, s tim što rok za dostavljanje ponuda mora se produžiti za vrijeme koje je proteklo od dana objavljivanja javnog oglasa.

1. **Podobnost za učešće na javnom nadmetanju za davanje koncesija**

Pravo učešća na Javni oglas za davanje koncesije za korišćenje dijela vode sa izvorišta „Veliki Maljen“ Opština Šavnik, za potrebe flaširanja, odnosno pakovanja ili dopremanja vode u komercijalne svrhe ima domaće ili strano privredno društvo ili drugo pravno lice, preduzetnik ili fizičko lice, konzorcijum ili neki drugi oblik poslovnog povezivanja koji posjeduje kvalifikacije kojima se dokazuje podobnost za učešće.

Shodno članu 23 Zakona o koncesijama, nepodobni da učestvuju na javnom nadmetanju za dodjelu ugovora o koncesiji su ponuđači:

1. nad kojima je pokrenut postupak stečaja u skladu sa zakonom kojim se uređuje stečaj;
2. koji su pravosnažnom presudom osuđeni za krivično djelo: kriminalnog udruživanja, stvaranje kriminalne organizacije; davanje mita; primanje mita; davanje mita u privrednom poslovanju; primanje mita u privrednom poslovanju; prevare; terorizma; finansiranje terorizma; terorističko udruživanje; učestvovanje u stranim oružanim formacijama; pranja novca; trgovine ljudima; trgovine maloljetnim licima radi usvojenja; zasnivanje ropskog odnosa i prevoz lica u ropskom položaju;
3. koji imaju neizmirene obaveze po osnovu plaćanja svih poreza i doprinosa u skladu sa propisima država u kojima imaju sjedišta;
4. sa kojima je zbog neispunjavanja obaveza raskinut ugovor o koncesiji zaključen u skladu sa ovim zakonom;
5. koji imaju obaveze po osnovu kazni izrečenih u krivičnom i prekršajnom postupku;
6. čiji podaci o poslovanju, svojini, finansijskim i fiskalnim evidencijama iz države u kojoj imaju sjedište, odnosno prebivalište, nijesu dostupni nadležnim organima Crne Gore;
7. čije je odgovorno lice odnosno njegov zakonski zastupnik pravosnažno osuđivan za krivično djelo iz tačke 2 ovog stava.

Izuzetno od tačke 3, neće se smatrati da je ponuđač nepodoban da učestvuje na javnom nadmetanju za davanje koncesija, koji dokaže da nema obavezu plaćanja odnosno da mu je odobreno odlaganje plaćanja poreza i doprinosa, koje blagovremeno izvršava.

Podobnost za učešće na javnom oglasu za davanje koncesije, ponuđači dokazuju dostavljanjem dokaza izdatih od nadležnih organa koji nijesu stariji od 60 dana od dana otvaranja ponuda."

1. **Spisak ostale dokumentacije**

Pored navedenih obaveznih uslova iz prethodnog poglavlja, svaki ponuđač treba da dostavi:

1. Ponuđenu naknada za sticanje vodnog prava (koncesiona naknada) za korišćenje vode za potrebe flaširanja odnosno pakovanja u komercijalne svrhe u % od prodajne cijene 1 litra flaširane vode;
2. Rok na koji se traži koncesija (u godinama);
3. Vrijeme pribavljanja vodne saglasnosti, vodne dozvole i otpočinjanje sa radom u mjesecima;
4. Dosadašnje iskustvo u vršenju koncesione djelatnosti;
5. Efekti na zapošljavanje, infrastrukturu i ekonomski razvoj;
6. Količina korišćenja vode (dnevno, mjesečno, godišnje) u litrima;
7. Bankarsku garanciju na ime obezbjeđenja ponude u iznosu od 4.000,00€ (slovima: četiri hiljade eura), plativa na prvi poziv, bez prava prigovora, sa rokom važenja najmanje 9 mjeseci od datuma zatvaranja roka za podnošenje ponuda;
8. Ovjerenu izjavu da će pri zaključenju ugovora o koncesiji, ponuđač obezbijediti-dostaviti koncedentu bankarsku garanciju na ime obezbjeđenja za valjano izvršenje ugovora u iznosu od 10.000,00€-ura.

Sastavni dio ponude čine ispunjeni prilozi i izjave koji su sastavni dio tenderske dokumentacije.

Prilozi koji se dostavljaju moraju biti potpisani i ovjereni od strane ovlašćenog lica ponuđača:

* Prilog br. 1 - opšti podaci o ponuđaču;
* Prilog br. 2 - zajednički nastup;
* Prilog br. 3 - tehnička osposobljenost ponuđača;
* Prilog br. 4 - izjava o spremnosti ponuđača, da obaveze po osnovu predmetne koncesije vrši u skladu sa tehničkom dokumentacijom i
* Prilog br. 5 - izjava od strane ponuđača da prihvata uslove iz javnog poziva i tenderske dokumentacije

U cilju dokazivanja podataka koji su uneseni u prilozima, ponuđač podnosi i dokaze koji moraju biti jasni, precizni i nedvosmisleni.

Na zahtjev Tenderske komisije, ponuđač je dužan dostaviti pojašnjenje ponude, u cilju razrješenja nejasnih djelova, što znači da time ne može izmijeniti ili dopuniti ponudu.

Ponude se dostavljaju na crnogorskom jeziku. Ako je dokumentacija iz ponude dostavljena na stranom jeziku, ponuđač je dužan da priloži i ovjereni prevod na crnogorskom jeziku. U slučaju spora, ovjereni prevod će se koristiti za tumačenje informacija i dokaza.

1. **Zajednički nastup**

Ponuđač može da učestvuje u postupku dobijanja koncesije u konzorcijumu ili drugom obliku poslovnog povezivanja (u daljem tekstu: konzorcijum), uz obavezu da uz Prilog br.2 priloži ugovor o konzorcijumu.

1. **Kriterijumi za izbor najpovoljnije ponude**

Kriterijumi na osnovu kojih se vrši vrednovanje ponuda:

|  |  |
| --- | --- |
| **Kriterijumi za vrednovanje ponuda** | **Bodovi** |
| Ponuđena naknada za sticanje vodnog prava (koncesiona naknada) za korišćenje vode za potrebe flaširanja odnosno pakovanja u komercijalne svrhe u % od prodajne cijene 1 litra flaširane vode  | 0-40 |
| Vrijeme trajanja koncesije (u godinama) | 0-10 |
| Vrijeme pribavljanja vodne saglasnosti, vodne dozvole i otpočinjanje sa radom u mjesecima | 0-15 |
| Dosadašnje iskustvo u vršenju koncesione djelatnosti | 0-10 |
| Efekti na zapošljavanje, infrastrukturu i ekonomski razvoj | 0-15 |
| Količina korišćenja vode (dnevno, mjesečno, godišnje) u litrima | 0-10 |

Zbir bodova iznosi 100 i u tenderskoj dokumentaciji određuje se vrijednost bodova po svakom odabranom kriterijumu za vrednovanje ponuda.

Tenderska komisija vrši vrednovanje ponuda dodjelom određenog broja bodova po osnovu svakog kriterijuma određenog tenderskom dokumentacijom i na osnovu izvršenog vrednovanja sačinjava rang listu ponuđača.

**Napomena:** Veći broj bodova nose: veća ponuđena naknade za sticanje vodnog prava (koncesiona naknada) za korišćenje vode za potrebe flaširanja odnosno pakovanja u komercijalne svrhe (početna visina koncesione naknade je 3% od prodajne cijene 1 litra flaširane vode), kraći rok na koji se traži koncesija, kraće vrijeme pribavljanja vodne saglasnosti i dozvole, efekti sa većim brojem zaposlenih, infrastrukturom i ekonomskim razvojem, veća količina vode koja će se koristiti (dnevno, mjesečno, godišnje) u litrima.

Obilazak lokacija u prisustvu predstavnika Uprave za vode može se obaviti u dogovoru sa zainteresovanim predstavnicima ponuđača.

1. **Vrijeme i mjesto na kojem se može preuzeti Koncesioni akt i tenderska dokumentacija, kao i cijena tenderske dokumentacije**

Zainteresovani ponuđači mogu podići tendersku dokumentaciju u prostorijama Uprave za vode ˮBulevar Revolucijeˮ24, Podgorica, svakog radnog dana u periodu od 10-12 časova, počevši od 23.09.2024. godine zaključno sa 25.10.2024. godine do 12,00 časova.

Za podizanje tenderske dokumentacije potrebno je izvršiti uplatu u iznosu od 100,00€, na žiro račun uprave broj: 832-6190-57 sa naznakom - naknada za otkup tenderske dokumentacije.

1. **Adresa i rok za dostavljanje ponude**

Ponuđači mogu svoju ponudu dostaviti svakog radnog dana, zaključno sa 25.10.2024. godine do 12,00 časova, neposrednom predajom na arhivi Uprave za vode.

Ponudu dostaviti u zatvorenoj koverti sa nazivom ponuđača i naznakom „Za Javni oglas za javno nadmetanje u otvorenom postupku za davanje koncesije za korišćenje dijela voda sa izvorišta “Veliki Maljen” opština Šavnik, za potrebe flaširanja odnosno pakovanja ili dopremanja vode u komercijalne svrhe - povjerljivo, ne otvarati“, imenom i adresom naručioca (Uprava za vode, “Bulevar Revolucije“ br.24, Podgorica) i datumom podnošenja ponude.

Krajnji rok za podnošenje ponude je 25.10.2024. godine do 12,00 časova.

Ponude dostavljene poslije utvrđenog roka smatraće se neblagovremenim i neće se uzeti u razmatranje i neotvorene će se vratiti ponuđaču.

Ponuđač ima pravo da, na pisani zahtjev, povuče ponudu najkasnije do isteka roka za podnošenje ponude. Ponuda se smatra povučenom, prijemom pisanog zahtjeva za povlačenje ponude, koja se bez odlaganja, neotvorena vraća ponuđaču.

Ponuda koja bude podnesena poslije utvrđenog roka za prijem ponuda, smatraće se neblagovremenom, neće se uzeti u razmatranje i neotvorena će se vratiti ponuđaču.

1. **Datum, vrijeme i mjesto otvaranja prispjelih ponuda**

Javno otvaranje ponuda održaće se, dana 25.10.2024.godine u 12,30 časova, u prostorijama Uprave za vode „Bulevar Revolucije“ br. 24, Podgorica.

Ovlašćeni predstavnici ponuđača koji prisustvuju javnom otvaranju ponuda su dužni da prezentuju ovlašćenje za prisustvovanje otvaranju ponuda, kao i lični dokument za identifikaciju.

Ponude se otvaraju po redosljedu prijema koje su primljene na arhivi Uprave. Otvaranje ponuda će izvršiti Tenderska Komisija. Nakon otvaranja ponuda,Tenderska Komisija utvrđuje da li je ponuđač, u skladu sa Javnim oglasom dostavio:

- ponudu na traženi način;

- u okviru ponude dostavio traženu dokumentaciju;

- valjano potpisao svu dokumentaciju iz ponude;

- dostavio bankarsku garanciju ponude.

Ponuda koja ne ispunjava uslove iz prethodnog stava odbaciće se kao neispravna i neće se dalje razmatrati. O postupku otvaranja ponuda Tenderska Komisija sačinjava zapisnik koji potpisuju predsjednik i članovi komisije, kao i prisutni ovlašćeni predstavnici ponuđača. Komisija je dužna da u roku od tri dana od dana otvaranja ponuda, pošalje ponuđačima zapisnik o otvaranju ponuda.

Komisija nakon otvaranja ponuda vrši ocjenu i provjeru podobnosti ponuđača, provjeru ispravnosti ponuda i njihovo vrednovanje, bez prisustva ovlašćenih predstavnika ponuđača. Na osnovu izvršenog vrednovanja, Komisija je dužna da u roku od 30 dana od dana otvaranja ponuda, dostavi Upravi za vode rang listu ponuđača, izvještaj o sprovedenom postupku sa obrazloženjem rang liste ponuđača i zapisnik o toku postupka.

1. **Ime lica zaduženog za davanje relevantnih informacija u postupku Javnog oglasa**

Ponuđač može Upravi za vode podnijeti zahtjev u pisanom obliku i tražiti dodatne informacije ili pojašnjenja u vezi sa pripremanjem ponude, najkasnije pet dana prije isteka roka za dostavljanje ponude.

Kontakt osoba: Nataša Rakočević

tel : +382 (0)20 224 593; +382 (0)20 224 594

e-mail: upravazavode@uzv.gov.me

Podgorica, 23. septembar 2024. godine

Broj: 01-100/24-752/2

Uprava za vode